У кожнай ролі Бажэнаў адметны не толькі сваім моцным лірыка-драматычным тэнарам, цудоўным ва ўсім дыяпазоне, насычаным прыгожымі абертонамі. Цудоўнае спяванне вельмі арганічна спалучаецца з яго выразнай акцёрскай ігрой. У Бажэнава яркі сцэнічны тэмперамент, шчырасць, добрая вера ў абставіны, уменне гэтыя абставіны падрабязна выявіць у сцэнічным дзеянні. Значны патэнцыял сцэнічнага абаяння акцёра надае яго героям нязменную прывабнасць і прыгажосць. Ролі ён іграе і драматычныя, і камедыйныя. Яму аднолькава зручна ў фраку і ў бытавым касцюме, у іспанскім капелюшы і ў казацкай кубанцы, у шыкоўных макасінах і ў спартыўных кедах, са шпагай у руцэ і з гітарай, з вясёлым гармонікам і з баявой стрэльбай. Яго героі то нервовыя, парывістыя, то вальяжна мяккія, то падкрэслена стрыманыя, то нястрымна лірычныя.